Dasar Landskap Negara jadi panduan
Utusan Malaysia – 1/4/2006
DASAR Landskap Negara akan dijadikan sebagai panduan pembangunan taman bandar pada peringkat bandar, daerah dan negeri. Rizab kawasan hijau akan diperluaskan manakala sungai, jalan, bangunan awam dan kemudahan awam pula akan dilandskap untuk menambah baik alam sekitar.
Bekas tapak lombong dan kuari yang sesuai akan dipelihara serta ditambah baik supaya menjadi tapak warisan geologi dan tarikan eko pelancongan. Pelaksanaan pendekatan pembangunan spatial yang mengintegrasikan konsep dan metodologi pembangunan mampan akan digalakkan. Selain itu, kajian strategi Pemuliharaan dan Pengurusan Tanah Tinggi di Sabah dan Sarawak akan dilaksanakan serta Dasar Tanah Tinggi Negara akan digubal.
Pengurusan sumber tanah akan ditambah baiki melalui perluasan pelaksanaan program e-Tanah dan mewujudkan pentadbiran tanah yang kompeten melalui latihan.
Penekanan juga akan diberikan untuk mengekal serta meningkatkan fungsi ekosistem sungai melalui pemulihan dan penyenggaraan tadahan tanah tinggi, tanah lembap, tebatan sungai dan zon reparian. Langkah mengurangkan permintaan air akan ditekankan termasuk melalui pemberian rebat cukai untuk industri yang mengitar semula air. Garis Panduan Akses dan Perkongsian Manfaat Sumber Biologi juga akan disediakan bagi memastikan perkongsian saksama dapat dimanfaatkan daripada penggunaan sumber biodiversiti dan menangani isu biorompak.
Pusat Produk Hutan dan Bukan Hutan akan ditubuh untuk meningkatkan keupayaan pengurusan alam sekitar dan sumber asli. Pemuliharaan dan penggunaan secara mampan produk hutan serta kawasan tadahan air akan diberi penekanan untuk menggalakkan pengurusan hutan secara mampan. 
Pendekatan sinergistik akan diambil untuk meneraju pembangunan industri sumber mineral secara mampan dan penerapan amalan mesra alam akan diberikan dengan mengguna pakai Enakmen Mineral dan Peraturan Kuari oleh semua negeri 
Dasar Pengurusan Bersepadu Zon Pesisir Pantai akan diperkenalkan untuk menggalakkan pemuliharaan dan pengekalan sumber marin dan pesisir pantai manakala pemulihan dan pembaikbulih pesisir pantai juga akan dipertingkatkan melalui program penanaman serta penghijauan semula.
Indeks Keterancaman Pesisir Pantai akan dibangunkan untuk memandu reka bentuk program pengurusan zon pesisir pantai.
Sumber: Utusan Online | www.utusan.com.my